Departement bevestig twee varkkoors-gevalle | Maroela Media
Die departement van landbou, bosbou en visserye het Vrydag twee afsonderlike gevalle van Afrika-varkkoors (African swine fever) in Suid-Afrika bevestig.
Die departement het gesê die Landbounavorsingsraad (LNR) by Onderstepoort- veeartseny-instituut (OVI) het Donderdag die twee gevalle bevestig.
Makenosi Maroo, woordvoerder van die departement, het gesê die twee gevalle is onderskeidelik in Ipelegeng- informele nedersetting naby Schweizer-Reneke in Noordwes en op 'n plaas naby Koffiefontein in die Vrystaat aangemeld.
Volgens Maroo het "'n groot aantal varke tekens van die siekte getoon en veeartse is ontbied om ondersoek in te stel". Hulle het monsters geneem wat na die LNR-OVI gestuur is vir ondersoek.
"Die twee gevalle blyk nie verwant te wees nie," het Maroo bygevoeg.
Die departement maan varkeienaars, veral diegene in die omgewing van die uitbreking, om bedag te wees. "Kontak moet met wilde varke vermy word, aangesien die siekte vinnig tussen besmette varke oorgedra word."
Sy het gesê varke by varkboerderye is hoogs vatbaar en meeste sal vrek kort ná hulle besmet is. 'n Klein aantal van die varke kan dalk oorleef en vir 'n paar maande lank steeds die virus dra sonder enige simptome, maar sal dan ander varke besmet waarmee hulle in kontak kom.
Maroo het gesê die Wet op Dieresiektes het 'n verbod daarop geplaas dat afval aan varke gevoer word, tensy dit gekook word om alle bakterie en virusse dood te maak wat aan die varke oorgedra kan word.
Sy het gesê daar is ook beheermaatreëls in die varkgriep-sone om te verhoed dat varke by varkboerderye in kontak kom met wilde varke. Maroo het gewaarsku 'n epidemie kan ontstaan indien die virus onder wilde varke versprei wat tot uitbrekings kan lei wat handeldryf met varkprodukte in die land kan beïnvloed.
Geen wonder met soveel varke in die land . . .
Wat is die tekens en simptome? Ek dink ek het dit,moeg,vaak,koud en wil net iets he om te eet. Lmga
Hoe affekteer dit mense? Wat is die kans dat besmette varkvleis op winkelrakke beland? Varke is hoeka daarvoor bekend dat hulle siektes dra, vandaar dat die Bybel die Jode gewaarsku het daarteen. Ons land se gesondheidstelsels stort ineen. Ons moet oppas!